和何子應夜讀書
作者：馮時行
朝代：宋

paragraphs: 軒頊握元氣，堯舜法令疏。
三王備文物，古意漸欲無。
周平一東轍，列國異車書。
祖龍失雲雨，大漢天爲謨。
後更十數姓，年歷幾千餘。
滄海屢清淺，興亡如合符。
生平笑書簏，遠覽資良圖。
滑浄一棐几，萬代忽森如。
佳處仍三復，此意良不虛。
豈無太乙來，青藜夜相呼。
挈我遊太初，天地如蝸廬。
以思不如學，聖言豈欺予。